b"\n_START_ARTICLE_\nSituacijska komedija\n_START_PARAGRAPH_\nSituacijska komedija je \xc5\xbeanr komedije, ki se osredoto\xc4\x8da na skupino ljudi v okviru dolo\xc4\x8denega okolja, npr. doma ali na delovnem mestu, humor je obi\xc4\x8dajno v dialogih med njimi. Oblika izvira iz radijskih oddaj, toda s\xc4\x8dasoma se je uveljavila kot eden najpogostej\xc5\xa1ih \xc5\xbeanrov televizijskih serij. Situacijska komedija je pogosto posneta pred ob\xc4\x8dinstvom v studiu, efekt snemanja v \xc5\xbeivo pa je mogo\xc4\x8de dodati tudi naknadno z vklju\xc4\x8ditvijo posnetega smeha._NEWLINE_Izraz situacijska komedija se je za\xc4\x8del uveljavljati v 1950-ih letih. Nekateri liki, komi\xc4\x8dne situacije in pripetljaji, ki slonijo na pri\xc4\x8devanjih ob\xc4\x8dinstva ali zapisih veseloiger, so zelo podobni kot v zgodnjih situacijskih komedijah, kot sta I Love Lucy in The Honeymooners. Za prvo situacijsko komedijo velja Pinwright's Progress, ki jo je v desetih epizodah med letoma 1946 in 1947 predvajal BBC. V ZDA za\xc2\xa0\xc2\xbbizumitelja situacijskih komedij\xc2\xab\xc2\xa0velja re\xc5\xbeiser in producent William Asher, ki je od 1950-ih do 1970-ih let re\xc5\xbeiral kopico serij, tudi I Love Lucy. Iz angle\xc5\xa1\xc4\x8dine se za situacijsko komedijo rabi tudi okraj\xc5\xa1ava sitkom (sitcom \xe2\x80\x93 situation comedy)."